section_heading: Mladost
paragraph_text: Hatze je pamtio kako se u obitelji slavila uspostava Banovine Hrvatske, iz kolovoza 1939., te su na svim prozorima obiteljske kuće bile izvješene hrvatske zastave. Izbijanjem Drugog svjetskog rata u travnju 1941. i dolaskom talijanskih okupacijskih vlasti odbio je ući u talijansku fašističku mladež, niti je u vrijeme vladavine NDH u Splitu (1943.-1944.) ušao među pripadnike ustaške mladeži, ali je njegov stariji brat Vjekoslav Hatze pristupio ustaškoj mladeži, ali po navodima Gordana Hatzea nikad nije obukao ustašku uniformu. Po oslobođenju Splita, u listopadu 1944., s dolaskom novih jugoslavenskih vlasti, mnogi koji su bili pripadnici talijanske fašističke ili ustaške mladeži sada su pristupili Ujedinjenom savezu antifašističke omladine Jugoslavije (USAOJ), ali je Hatze, zbog toga što su nove jugoslavenske vlasti progonile starijeg brata Vjekoslava, koji je čak bio izbačen iz škole, odbio pristupiti USAOJ-u.